आठौं पर्वतीय खेलकुद गण्डकीमा
आठौं पर्वतीय खेलकुद महोत्सव यस वर्ष गण्डकी प्रदेशमा हुने भएको छ । पर्वतीय खेलकुद महासंघको आयोजनामा फागुन २० देखि चैत २० सम्म गण्डकी प्रदेशको विभिन्न जिल्लामा यो महोत्सव हुनेछ ।
पोखरा — आठौं पर्वतीय खेलकुद महोत्सव यस वर्ष गण्डकी प्रदेशमा हुने भएको छ । पर्वतीय खेलकुद महासंघको आयोजनामा फागुन २० देखि चैत २० सम्म गण्डकी प्रदेशको विभिन्न जिल्लामा यो महोत्सव हुनेछ ।महासंघले सोमबार पोखरामा पत्रकार सम्मेलन गरी महोत्सवको तयारीबारे जानकारी गराएको हो । महोत्सवमा १५ खेल समावेश छन् । जसअन्तर्गत आर्चरी, रक क्लाइम्बिङ, क्यानोइङ, साइक्लिङ, प्याराग्लाइडिङ, क्रसकन्ट्री रनिङ, टग अफ वार, रिङ रेस्लिङ, ट्रायथलन, गल्फ र स्केट बोर्डिङ कास्कीमा हुनेछ । सटपुट हान्ने प्रतियोगिता तनहुँ, क्यानोइङ लमजुङ र घोडा दौड मुस्ताङमा हुनेछ । मोटर स्पोर्ट्स पोखराबाट बागलुङको ढोरपाटनसम्म हुनेछ । रेस्लिङ र क्यानोइङमा अन्तर्राष्ट्रिय खेलाडी समेत सहभागी हुनेछन् ।महोत्सवकी संयोजक एवं राष्ट्रिय खेलकुद परिषद् (राखेप) सदस्य सुवर्ण श्रेष्ठले ती खेलमा अमेरिका, भारत, जापान र नेदरल्यान्ड्सका खेलाडी सहभागी हुने जानकारी गराइन् । महोत्सव सम्पन्न गर्न १ करोड ८८ लाख रुपैयाँ अनुमानित खर्च हुने उनले जनाइन् ।महासंघका प्रदेश संयोजक एवं प्रदेश सांसद इन्द्रधारा विष्टसहित ६ सदस्यीय सचिवालय कार्यदल गठन भएको छ । सदस्यमा लक्की क्षेत्री, वसन्त दवाडी, केशव पाठक, दीपक गोदार र प्रतिमा गैरे छन् । महासंघका अध्यक्ष एवं राखेप सदस्य गोविन्द भट्टराईले नेपाललाई माउन्टेन स्पोर्ट्सको हब बनाउन महासंघ प्रयासरत भएको बताए । ‘गण्डकी प्रदेशमा यसको सफल आयोजनाले यस क्षेत्रमा कोभिड–१९ ले तहसनहस बनाएको पर्यटन अघि बढाउन थप सहयोग पुग्छ,’ उनले भने, ‘माउन्टेन स्पोर्ट्सलाई सुरुआत गर्न मदत पुग्छ भन्ने हाम्रो विश्वास छ ।’महासंघका प्रतिनिधि र राखेपका सदस्यसहितको एक टोलीले प्रदेशका मुख्यमन्त्री पृथ्वीसुब्बा गुरुङ र आर्थिक मामिला तथा योजनामन्त्री किरण गुरुङसँग आइबार छुट्टाछुट्टै भेट गरेको थियो । उक्त भेटमा दुवैजना महोत्सवप्रति उत्साही भएको महासंघका प्रदेश संयोजक एवं प्रदेश सांसद इन्द्रधारा विष्टले बताए । सन् २०१३ मा गठन भएको महासंघले स्थापनाकालदेखि नै विभिन्न गतिविधि गरिरहेको छ । महासंघमा १५ विभिन्न राष्ट्रिय खेल संघ र केही इभेन्ट आबद्ध छन् ।